Gigacaloria rămâne 164 de lei în București.
Prețul gigacaloriei rămâne 164 de lei în București. Majorarea tarifului, propusă de Nicușor Dan, nu are susținere în CGMB.
Primarul general al Capitalei, Nicuşor Dan, a anunţat vineri că a propus creşterea de la 164 de lei la 280 de lei a preţului gigacaloriei suportat de către bucureşteni, însă această variantă nu întrunește o majoritate de voturi în Consiliul General al Municipiului București.Nicușor Dan a precizat însă că vrea cât mai repede un proiect de hotărâre prin care să fie aprobată majorarea tarifului la 280 de lei pe gigacalorie."Propunerea pe care am făcut-o consilierilor generali a fost ca începând de la 1 decembie 2021 preţul pe care bucureştenii să-l plătească pentru gigacalorie să fie 280 de lei, TVA inclus. Această propunere a rezultat dintr-o discuţie cu consilierii din majoritate, a fost îmbrăţişată de către PNL şi PMP, nu şi de către USR, iar PSD s-a pronunţat public împotriva măririi tarifelor. Până la o nouă hotărâre de Consiliu General care să stabilească tarifele pentru populaţie bucureştenii vor plăti cât plătesc începând din 2011, adică 164 de lei pe gigacalorie", a declarat Nicuşor Dan, vineri, la şedinţa ordinară a Consiliului General al Muncipiului Bucureşti.